Document ID: 32006D0434

KOMISIJAS LĒMUMS
(2006. gada 23. jūnijs),
ar ko nosaka Kopienas finansiālo atbalstu to izdevumu segšanai, kuri radušies sakarā ar ārkārtas pasākumiem, izskaužot klasisko cūku mēri Luksemburgā 2002. gadā
(izziņots ar dokumenta numuru K(2006) 2410)
(Autentisks ir tikai teksts franču valodā)
(2006/434/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), jo īpaši tā 3. panta 3. punktu,
tā kā:
(1)
Luksemburgā 2002. gadā tika konstatēti klasiskā cūku mēra uzliesmojumi. Šī slimība nopietni apdraud Kopienas mājlopus.
(2)
Lai novērstu slimības izplatīšanos un palīdzētu to izskaust iespējami ātri, atbilstīgi Lēmumam 90/424/EEK Kopienai finansiāli jāpiedalās to attaisnoto izdevumu segšanā, kas dalībvalstij radušies sakarā ar ārkārtas pasākumiem šīs slimības apkarošanai.
(3)
Saskaņā ar Komisijas 2003. gada 3. jūlija Lēmumu 2003/491/EK par Kopienas finansiālo atbalstu klasiskā cūku mēra izskaušanai Luksemburgā 2002. gadā (2) Kopiena piešķīra finansiālu atbalstu Luksemburgai, lai palīdzētu segt radušos izdevumus sakarā ar klasiskā cūku mēra apkarošanas ārkārtas pasākumiem, kuri īstenoti 2002. gadā.
(4)
Saskaņā ar minēto lēmumu piešķirtā finansiālā atbalsta pirmās iemaksas apmērs ir 500 000 EUR.
(5)
Saskaņā ar minēto lēmumu Kopienas finansiālā atbalsta atlikumu nosaka, pamatojoties uz Luksemburgas pieprasījumu, kas iesniegts 2003. gada 17. jūlijā, uz dokumentāciju, ar kuru visos sīkumos pamatoti pieprasījumā norādītie skaitļi, un uz to pārbaužu rezultātiem, kurus Komisijas veikusi uz vietas. Luksemburgas iesniegtajā pieprasījumā norādītais izdevumu apjoms bija 3 253 235 EUR, par ko Kopienas finansiālais atbalsts var būt ne vairāk kā 50 % no attaisnotajiem izdevumiem kopā.
(6)
Ņemot vērā iepriekš minēto, tagad ir jānosaka Kopienas finansiālā atbalsta kopējā summa, kas paredzēta to izdevumu segšanai, kuri radušies, izskaužot klasisko cūku mēri Luksemburgā 2002. gadā.
(7)
Komisijas veikto pārbaužu rezultāti par Kopienas veterināro noteikumu ievērošanu un par vajadzīgo nosacījumu izpildi attiecībā uz Kopienas finansiālā atbalsta piešķiršanu rāda, ka nevar atzīt visus deklarētos izdevumus par attaisnotiem.
(8)
Komisijas piezīmes un attaisnoto izdevumu aprēķina metodi Luksemburgas iestādēm darīja zināmu ar 2005. gada 4. novembra vēstuli.
(9)
Komisijas galīgos secinājumus nosūtīja Luksemburgai 2006. gada 18. janvārī, un tajos ņemta vērā papildu informācija, ko Luksemburga nosūtīja Komisijai 2005. gada 15. decembrī.
(10)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Kopienas finansiālā atbalsta kopējā summa to izdevumu segšanai, kas saistīti ar klasiskā cūku mēra izskaušanu Luksemburgā 2002. gadā, atbilstīgi Lēmumam 2003/491/EK ir noteikta 1 589 734 EUR apmērā.
Tā kā ar Lēmumu 2003/491/EK jau ir piešķirta pirmā iemaksa 500 000 EUR apmērā, Kopienas finansiālā atbalsta atlikums Luksemburgai izmaksājams 1 089 734 EUR apmērā.
2. pants
Šis lēmums ir adresēts Luksemburgas Lielhercogistei.
Briselē, 2006. gada 23. jūnijā

Labels: 20
0
6
18
15